Star Wars: Episode VIII – The Last Jedi
Ratovi zvijezda: Posljednji Jedi (u Hrvatskoj preveden i kao Ratovi zvijezda - Epizoda VIII: Posljednji Jedi; eng. Star Wars: The Last Jedi odnosno Star Wars - Episode VIII: The Last Jedi) je američki epski znanstveno-fantastični film iz 2017. godine čiji je redatelj i scenarist Rian Johnson. To je drugi film iz treće trilogije serijala Ratovi zvijezda te direktni nastavak prethodne epizode - Ratovi zvijezda: Sila se budi. Film je producirala kompanija Lucasfilm, a distribuirala kompanija Walt Disney Pictures. Glavne uloge u filmu su ostvarili Mark Hamill, Carrie Fisher, Adam Driver, Daisy Ridley, John Boyega, Oscar Isaac, Andy Serkis, Lupita Nyong'o, Domhnall Gleeson, Anthony Daniels, Gwendoline Christie, Kelly Marie Tran, Laura Dern i Benicio del Toro. Posljednji Jedi označio je posljednji glumački nastup glumice Carrie Fisher koja je preminula u prosincu 2016. godine, a sam je film njoj i posvećen. Radnja filma prati Rey koju za Jedi viteza obučava Luke Skywalker u nadi da će upravo njezina obuka pomoći Pokretu otpora u njihovoj borbi protiv Kylo Rena i zloglasnog Prvog reda.

Nakon što je kompanija Disney otkupila prava na filmski serijal Ratovi zvijezda u listopadu 2012. godine najavljeno je snimanje filma Posljednji Jedi. Film su producirali predsjednica kompanije Lucasfilm Kathleen Kennedy i Ram Bergman, a redatelj prethodne epizode J. J. Abrams ovdje je sudjelovao u ulozi izvršnog producenta. John Williams, skladatelj glazbe za sve prethodne epizode serijala i ovoga puta se vratio kako bi napisao glazbu za film. Scene za potrebe filma u Irskoj snimljene su još u rujnu 2015. godine u fazi pretprodukcije, a službeno snimanje filma trajalo je od veljače do srpnja 2016. godine u studijima Pinewood u Engleskoj. Postprodukcija je završena u rujnu 2017. godine.

Film Posljednji Jedi svoju je svjetsku premijeru imao u Los Angelesu, 9. prosinca 2017. godine, a u službenu kino distribuciju u SAD-u krenuo je 15. prosinca iste godine (dan ranije u kino distribuciju krenuo je u hrvatskim kinima). U prvom vikendu prikazivanja film je utržio 450 milijuna dolara u svijetu (u Hrvatskoj ga je pogledalo 61.463 ljudi u prvom vikendu) i dobio većinom pozitivne ocjene filmske struke od kojih su posebno hvaljeni radnja, glumačka postava, akcijske sekvence, vizualni efekti, glazba i emotivna jačina priče; neki su ga kritičari smatrali i najboljim dijelom kompletne sage, nakon filma Carstvo uzvraća udarac. Nastavak filma, privremenog naslova Ratovi zvijezda: Epizoda IX predviđen je za kino distribuciju 20. prosinca 2019. godine.

Radnja 

Pripadnici Pokreta otpora predvođeni generalicom Leiom Organom upravo se nalaze u fazi evakuacije svoje baze kada stiže borbena flota Prvog reda. Nakon efektivnog, ali skupocjenog protunapada kojeg je predvodio Poe Dameron, letjelice Pokreta otpora bježe brzinom svjetlosti, ali ih Prvi red uspijeva pratiti zahvaljujući napravi kojom raspolažu. Kylo Ren, Lein sin, uništava nekoliko letjelica Pokreta otpora, ali oklijeva kada treba lansirati rakete na glavni brod na kojem se nalazi njegova majka. Borbene letjelice TIE uspijevaju uništiti most broda Prvog reda, ubivši admirala Ackbara te ranivši Leiu nakon čega admiralica Holdo preuzima zapovjedništvo nad Pokretom otpora. Nezadovoljni njezinom pasivnom strategijom, Poe, Finn, BB-8 i mehaničarka Rose Tico smišljaju tajni plan uništavanja naprave za praćenje koju ima Prvi red.

U međuvremenu Rey je skupa s Chewbaccom i R2-D2-om u svemirskom brodu Millennium Falcon stigla na udaljeni planet Ahch-To kako bi pokušala regrutirati Lukea Skywalkera da se pridruži Pokretu otpora. Obeshrabren, Luke u početku odbija, čak i nakon što sazna za smrt Hana Soloa. Bez da to Luke zna, Rey i Kylo Ren započinju međusobno komunicirati putem telepatskih vizija. Na nagovor R2-D2-a, Luke u konačnici ipak pristaje obučiti Rey o Sili. Luke i Kylo ispričaju Rey dvije potpuno različite verzije incidenta nakon kojeg je Kylo prešao na tamnu stranu sile, a Luke joj priznaje da je u jednom kratkom trenutku razmišljao i da ubije Kyla nakon što je osjetio da ga je vrhovni vođa Snoke iskvario; upravo je to bio trenutak u kojem je Kylo u odmazdi pobio preostale učenike i buduće Jedi vitezove. Uvjerena da se Kylo još uvijek može preobratiti na svijetlu stranu, Rey napušta planet Ahch-To kako bi se suočila s Kylom bez Lukea. Luke se priprema zapaliti stari Jedi hram i knjižnicu koja se tamo nalazi, ali susreće se s duhom Yode koji to radi umjesto njega i ohrabruje ga da uči iz svojih vlastitih neuspjeha.

Admiralica Holdo otkriva svoj plan diskretne evakuacije preostalih članova Pokreta otpora koristeći male letjelice. Vjerujući da je njezin plan kukavički i riskantan, Poe započinje pobunu. Finn, Rose i BB-8 odlaze u Canto Bight kako bi zatražili pomoć od hakera DJ-a koji tvrdi da im može pomoći uništiti napravu za praćenje. Njih četvero se ubrzo potajno ubacuju na Snokeov brod, ali ih uhićuje kapetanica Phasma, premda BB-8 uspijeva pobjeći. U međuvremenu, Rey također dolazi na brod pa je Kylo odvodi do Snokea koji joj otkriva da je zapravo on cijelo vrijeme kontrolirao telepatsku povezanost između njih dvoje te da je to bio dio plana uništenja Lukea. Naređuje Kylu da ubije Rey, ali on umjesto toga ubija Snokea te se njih dvoje zajedno bore protiv Snokeovih čuvara. Nakon borbe, Kylo poziva Rey da skupa s njim vlada galaksijom što Rey odbija. Koristeći Silu, oboje se bore domoći svjetlosnog mača Lukea Skywalkera koji u ključnom trenutku puca na pola.

Za to vrijeme, generalica Leia se oporavlja i sputava Poea te dopušta početak evakuacije prema Holdinom planu. Holdo ostaje na brodu kako bi prevarila Snokeovu flotu dok članovi Pokreta otpora pokušavaju pobjeći do obližnje pobunjeničke baze na Craitu. Međutim, haker DJ razotkriva njihov plan te evakuacijski transporti bivaju bombardirani uz teške gubitke; Holdo tada žrtvuje svoj vlastiti život zabivši se svjetlosnom brzinom u Snokeovu flotu. U kaosu koji nastaje, Rey uspijeva pobjeći, dok se Kylo proglašava novim vrhovnim vođom. BB-8 oslobađa Finna i Rose te njih troje, nakon što poraze kapetanicu Phasmu, bježe i pridružuju se ostatku preživjelih na Craitu. Kada pripadnici Prvog reda dođu na Crait, Poe, Finn i Rose predvode napad jurišnim brodovima. Rey s Falconom privlači na sebe borbene letjelice TIE, dok Rose istovremeno spašava Finna od samoubilačkog pokušaja zabijanja u protivnički top koji razara utvrdu u kojoj se nalaze članovi Pokreta otpora.

U tom trenutku dolazi Luke koji se sam suočava s Kylo Renom kako bi omogućio preživjelim pobunjenicima bijeg u sigurno. Kylo naređuje vojsci Prvog reda da pucaju na Lukea što nema pretjeranog efekta pa se Kylo sukobljava s Jedi vitezom uz upotrebu svjetlosnog mača. Kylo udara Lukea, ali shvaća da se borio s Lukeovim duhom (Luke se zapravo cijelo vrijeme nalazi na svom planetu i uz pomoć Sile projicira samog sebe na Craitu). Luke objašnjava Kylu da on neće biti posljednji Jedi, dok istovremeno Rey koristi Silu kako bi pomogla ostatku pobunjenika da pobjegnu s Falconom. Na planetu Ahch-To, iscrpljeni Luke mirno umire i postaje jedno sa Silom. Leia uvjerava preživjele da Pokret otpora ima sve što im je potrebno za ponovno uzdizanje. U gradu Canto Bight, jedno od djece koje je pomoglo Finnu i Rose u bijegu hvata metlu uz upotrebu Sile te pogledom punim nade gleda u obzor svemira.

Glumačka postava 
Mark Hamill kao Luke Skywalker - bivši Jedi Master koji se nalazi u samonametnutom prognanstvu na planetu Ahch-To. On je sin Anakina Skywalkera i Padme Amidale. Hamill također nastupa u ulozi Dobbu Scaya, nazvanog prema montažeru filma Bobu Ducsayu. Tijekom scene čija se radnja odvija u gradu Canto Bight, lik zamjenjuje BB-8-a za automat za kockanje.
Carrie Fisher kao generalica Leia Organa - Lukeova sestra blizanka, bivša princeza planeta Alderaana i vođa Pokreta otpora. Ona je kćerka Anakina Skywalkera i Padme Amidale. Posljednji Jedi bio je posljednji film na kojem je glumica Fisher radila. Preminula je 27. prosinca 2016. godine, nakon što je završila rad na filmu koji je u konačnici njoj i posvećen.
Adam Driver kao Kylo Ren - sluga vrhovnog vođe Snokea u kojem je jaka tamna strana Sile, a ujedno je i predvodnik Vitezova Ren. Rođen je kao Ben Solo, sin Han Soloa i Leie Organe, nećak Lukea Skywalkera i unuk Anakina Skywalkera i Padme Amidale.
Daisy Ridley kao Rey - skupljačica smeća s planeta Jakku u kojoj je Sila jaka i koja se pridružuje Pokretu otpora te odlazi pronaći Lukea Skywalkera.
John Boyega kao Finn - bivši pripadnik vojske Prvog reda koji se priklanja Pokretu otpora.
Oscar Isaac kao Poe Dameron - visoko rangirani pilot borbenih letjelica X-wing u Pokretu otpora.
Andy Serkis kao vrhovni vođa Snoke - tajanstveni vođa Prvog reda i učitelj Kylo Rena.
Lupita Nyong'o kao Maz Kanata - pirat i saveznik Pokreta otpora.
Domhnall Gleeson kao general Hux - vođa bivše ubojite baze Prvog reda.
Gwendoline Christie kao kapetanica Phasma - zapovjednica vojske Prvog reda.
Kelly Marie Tran kao Rose Tico - članica Pokreta otpora koja radi u održavanju.
Laura Dern kao vice-admiralica Amilyn Holdo - službenica Pokreta otpora.
Frank Oz kao Yoda - preminuli bivši Jedi vitez, Lukeov mudri mentor koji se pojavljuje kao duh.
Benicio del Toro kao DJ - podzemni haker. Glumac Del Toro svoj je lik poistovijetio s nožem uz opasku: "Ako ga uhvatiš za oštricu, posjeći će te. Ako ga uhvatiš za dršku, on može biti vrlo, vrlo koristan".

Joonas Suotamo pojavljuje se kao Chewbacca, a ulogu je preuzeo od Petera Mayhewa koji je u prethodnom nastavku Sila se budi glumio taj lik. Mayhew je, sa svoje 73 godine života, u filmu kreditiran kao "Chewbaccin savjetnik". Billie Lourd, Mike Quinn i Timothy D. Rose repriziraju svoje uloge pukovnika Connixa, Niena Nunba i admirala Ackbara iz prethodnih filmova. Amanda Lawrence pojavljuje se kao zapovjednica D'Acy, a Mark Lewis Jones i Adrian Edmondson tumače kapetana Canadyja i Peaveyja. Jedinicom BB-8 upravljaju lutkari Dave Chapman i Brian Herring, glas mu posuđuje Ben Schwartz, a za završne zvučne efekte zaslužan je Bill Hader čiji je glas modificiran putem sintesajzera. Jimmy Vee glumi R2-D2-a. Veronica Ngô tumači ulogu Roseine sestre Paige Tico, članicu Pokreta otpora koja žrtvuje vlastiti život kako bi uništila jedan od brodova Prvog reda.

Justin Theroux tumači ulogu glavnog hakera, dok Lily Cole nastupa u ulozi njegove pratilje. Joseph Gordon-Levitt ima glasovnu cameo ulogu kao Slowen Lo. Warwick Davis tumači Wodibina. Gareth Edwards, redatelj filma Rogue One: Priča iz Ratova zvijezda i Gary Barlow pojavljuju se u cameo ulogama vojnika Pokreta otpora. Redatelji Edgar Wright i Joe Cornish također se pojavljuju u cameo ulogama u filmu. Hermione Corfield tumači Tallie Lintru, jednog od pilota Pokreta otpora. Noah Segan i Jamie Christopher pojavljuju se kao piloti Starck i Tubbs. Hamillova djeca - Griffin, Nathan i Chelsea - u filmu se pojavljuju u cameo ulogama kao vojnici Pokreta otpora. Princ William, princ Harry i Tom Hardy su snimili cameo uloge kao pripadnici vojske Prvog reda.

Izvori

Vanjske poveznice 
 
Star Wars Dubrovnik blog posvećen snimanju filma u Dubrovniku

Američki filmovi
SF-filmovi
Pustolovni filmovi
Epski filmovi
Star Wars filmovi